35. schôdza NR SR - 15.deň - B. popoludní
Dátum: 2025-06-18
Poslanec: Dubéci, Martin (PS)
Druh vystúpenia: Vystúpenie v rozprave

62. Ďakujem pekne, kolegovia. Asi sa mi vystupuje ťažko a nie kvôli tomu, čo tu odznelo, ale celkovo kvôli tej atmosfére. A ja vlastne v podstate asi tak od desiatej minúty toho všetkého, čo tu, čo tu rozprávame, rozmýšľam nad tým, že vlastne v akom stave je táto krajina. Fakt že v akom stave my sme, že my tu ani takúto základnú vec, na ktorú môžeme mať rôzny názor, môžeme mať rôzny názor aj na mňa, aj na nás, aj na všetko, ale že my to nevieme prejsť ani ako keby s nejakou elementárnou slušnosťou, nejakou štábnou kultúrou voči tejto inštitúcii, voči, voči nám navzájom, ja neviem. Ja naozaj nerozumiem, že kde sa nachádzame a že kam, kam my smerujeme s tým všetkým, čo sme tu predviedli. Prepáčte a proste musím to ešte nejako spracovať. Ďakujem kolegom z môjho poslaneckého klubu za nomináciu, ďakujem za všetky podporné slová, ďakujem za podporné slová kolegovi Dostálovi a všetkým z SaS, aj z ďalších opozičných klubov, veľmi si to cením. Ďakujem za vypočutie v klube SLOVENSKO, ktoré bolo naozaj veľmi korektné a fér a pýtali sa otázky, ktoré boli absolútne legitímne. A ďakujem ostatne aj za, za prejav Igora Matoviča, ktorý bol legitímny a ako to, ako to, ja si myslím, že pán poslanec Igor Matovič vraví, nakoniec to vysvedčenie nám dajú voliči. Lebo to odvolanie, ktoré tu prebehlo v septembri minulého roka, bola podľa mňa, stále som o tom presvedčený, jedna hanebná vec, jedna hanebná vec, ktorá sa nemala stať. A celá tá diskusia, ktorá tu ukazuje, všetko, čo sme okolo toho tu robili, viete, že ja by som to tu mohol, mohol aj vysvetľovať a mohli by sme si tu teraz akože dávať dáta, tabuľky a to, ale viete, mne je to tak ľúto, že to je vlastne úplne jedno, lebo my, ako tu sme v tejto miestnosti, my všetci vieme, že vlastne to kúsok neni pravda. Myslím, že pán Mikloško by vedel citovať, že to bol ten Václav Havel, že je to v tej eseji, ktorej to je, teraz som aj zabudol (reakcia z pléna), presne tak, V moci bezmocných , kde vlastne sa všetci tvária, vyložia ten, vyložia ten, ten výklad na prvého mája, všetci to vlastne nemyslia vážne, všetci to tlieskajú, očakávajú, žijú v tej spoločnosti, lebo to tak máme robiť, ale vlastne všetci vedia, že je to fejk. A ja, prepáčte, kolegovia, ja chápem, všetci tu máme nejaké zadania, máme nejaké očakávania, ale to, čo tu odznelo, všetky tie veci, ja viem, že tomu ani vy neveríte poriadne, neverí... tak, ako ste neverili pri Šimečkovi, neveríte ani tomuto, čo tu odznelo, a jednoducho proste si to tu všetci odrobíme a pôjdeme domov na leto. A to je podľa mňa tá najhoršia vec na tom celom, lebo ak to takto funguje, že my sa tu ako nevieme ani normálne porozprávať o argumentoch, ale celé to robíme divadlo pre, ja neviem, stranícke centrály alebo pre instagramy alebo pre nejaké naše, nejaké volebné stratégie, tak je to jednoducho smutná vec. No ale teda vyjadrím sa ako, vyjadrím sa, vyjadrím sa teda k niektorým tým poznámkam, ktoré tu boli, vrátane k dvom teda, prvej teda tej, že prečo to navrhujeme teraz, tak ak dovolíte, vzhľadom na to, že teda bola odvolaná, bol odvolaný náš predseda, tak bolo asi právom Progresívneho Slovenska a klubu Progresívne Slovensko sa rozhodnúť, kedy, kedy túto voľbu navrhne, takto sme sa preto rozhodli. Mimochodom, ako keby ste neverili, ale ešte aj počas tejto schôdze dostať nejaké body na rokovanie nie je úplne až taká jednoduchá vec, takže chcem vás všetkých ubezpečiť, že aj vzhľadom na môj životný štýl a majetkové pomery luxus je asi tak posledná vec, ktorá ma v mojich tridsiatich ôsmich rokoch v živote trápila a nemyslím si, že ma bude trápiť ďalej. Veľmi rád vás, samozrejme, na tú kávu, ktorú mi tu niektorí tak závidíte, veľmi rád pozvem a určite si ju vypijeme. Možno by to bolo aj dôležité, aby sme to spravili. Kauza, ktorá tu visela, to je teda tiež inak akože úžasná vec, ktorú teda, teda tu nebola pomenovaná, ale však fajn, ten, ten odkaz, pardon, tu je, tu je, pardon, ten odkaz sme sa stále nedozvedeli, proste sa tu tak povedalo igelitkový Martin na internete, tu by som vás teda chcel fakt poprosiť, aby sme sa už takto nerozprávali. Ak máte nejaké konkrétne výhrady, nech sa páči, pomenujte ich, ale ak si tu ideme citovať memečka, odkazy z internetu, tak, tak je to jednoducho veľmi smutné. A toľko asi k tomu, čo odznelo tu, lebo podstatná je podľa mňa iná vec. Ja tu pred vami stojím, a teda to hovorím ako nominant za opozíciu, ale je tu dosť veľa kolegov z koalície, a to si naozaj cením. Dúfam, že to nie je len preto, že ste to dostali nejakým príkazom, ale je to preto, že máte o túto tému nejako akože naozajstný záujem. Tak ja tu jednoducho stojím ako človek, ktorý predstupuje pred vás všetkých, pred vás sto päťdesiatich, a ja vám chcem jednoducho povedať a myslím si, že z toho, ako som tu doteraz v Národnej rade tieto dva roky pôsobil, že si ja tu každého kolegu a kolegyňu vážim. Myslím, že viete, že ja som sa každému z vás pozdravil, ja každého jedného človeka, ktorý tu bol zvolený, si vážim za to, že čo tu je, a to, čo vám ja tu sľubujem, je v prípade môjho zvolenia, že túto pozíciu budem vykonávať férovo s rešpektom voči rokovaciemu poriadku Národnej rady, s rešpektom voči tejto inštitúcii, ktorá, prepáčte, poviem, mám veľmi rád a v iných pozíciách som tu už aj nejaké roky strávil a by som bol veľmi rád, keby sa aj niekam posunula, a toto sú všetko veci, ktoré ja vám viem sľúbiť. A to je teda, prosím, že možno aj taký ako krok, ktorý by sme všetci k sebe mohli urobiť, že v jednej, v jednej, myslím dokonca jedinej inštitúcii v tejto republike, kde sedí opozícia a koalícia spolu, dokonca myslím, že tam ako sú piati kolegovia, to je jediné miesto, kde sa ako denno-denne stretáva opozícia a koalícia, lebo v tej výkonnej (reakcia z pléna), alebo fajčiarni, výborne, alebo vo vláde, však to je proste koaličná vec, tak by nejaká základná, elementárna a normálna komunikácia mala byť, ktorá, si myslím, že sa nám absolútne rozpadá a končí potom tým, že tu hovoríme jeden druhému, že si lezieme na nervy a príďte po prázdninách, čo si myslím, že je veľmi nedôstojné a smutné. Takže, kolegovia a kolegyne, stojím tu, vygúglite si, čo potrebujete, spýtajte sa nielen vlastných kolegov, čo potrebujete, zastavte sa za mnou do sedemnástej, verím, a spýtajte sa, na čo potrebujete, a budem vďačný za každý hlas každého poslaneckého klubu. Ďakujem vám veľmi pekne. (Potlesk.)